SPORTS
ఘనంగా జాతీయ క్రీడాపోటీలు
నరసరావుపేట (గుంటూరుజిల్లా),: గుంటూరు జిల్లా నరసరావుపేట పట్ట ణంలో వైభవంగా ఖేలో ఇండియా గ్రూపు-2 జాతీయ క్రీడ పోటీలు ఆదివారం స్దానిక స్టేడి యంలో ప్రారంభమయ్యాయి. ఈనెల 9వతేది వరకు కబడ్డీ, ఖోఖో, యుష్షు విభాగాలలో జాతీయ స్దాయి క్రీడాజట్ల మధ్య పోటీలు నిర్వహిస్తున్నారు. గత వారం రోజులుగా జిల్లా, డివిజనల్‌, పురపాలక యంత్రాంగం స్దానిక క్రీడలను విజయవంతం చేసేందుకు వివిధ కార్యక్రమాలను చేపట్టాయి. క్రీడ పోటీల ప్రారంభ కార్యక్రమం సందర్భంగా భారీ ర్యాలీ అనంతరం సభా కార్యక్రమం స్టేడియంలో నిర్వహించారు. కార్యక్రమానికి హాజరైన సభాపతి డాక్టర్‌ కోడెల శివప్రసాదరావుతో పాటు, డిప్యూటి స్పీకర్‌ మండలి బుద్దప్రసాద్‌, కలెక్టర్‌ కాంతిలాల్‌ దండే, మహిళ కమీషన్‌ ఛైర్మన్‌ నన్నపనేని రాజకుమారి, జెడ్పీ ఛైర్మన్‌ జానీమూన్‌, జెఎన్‌టీయు వైస్‌ ఛాన్సిలర్‌ విఎస్‌ఎస్‌ కుమార్‌, జేసి వెంకటేశ్వర్లు, శాప్‌ చైర్మన్‌ పిఆర్‌ మోహన్‌, ఎండీ శ్రీనివాస్‌, ఖేలో ఇండియా ఛైర్మన్‌ బికె పాండే, మున్సిపల్‌ ఛైర్మన్‌ ఎన్‌ సుబ్బరాయ గుప్తా, కమిషనర్‌ భానుప్రతాప్‌, డా. శివరామకృష్ణ, బంగారు రాజు తదితరులు తమ సందేశాలు క్రీడాకారులకు అందించారు. ఏపి, తెలంగాణ, అస్సాం, బీహార్‌, ఢీల్లి, గోవా, గుజరాత్‌, కర్ణాటక, మణిపూర్‌, పంజాబ్‌, త్రిపుర, ఉత్తరఖాండ్‌, పశ్చిమబెంగాల్‌, హర్యాన, జమ్ముకశ్మీర్‌, రాజస్థాన్‌ తదితర రాష్ట్రాల క్రీడాకారులు మార్చ్‌ ఫాస్ట్‌ నిర్వహించి అతిధులకు క్రీడావందనం చేశారు.